**Peter Michael Falk** (16. syyskuuta 1927 New York – 23. kesäkuuta 2011 Beverly Hills, Los Angeles) oli yhdysvaltalainen näyttelijä, joka esiintyi teatterissa, elo­kuvissa ja televisiossa. Hänen tunnetuin roolinsa oli rikos­etsivä Columbona samannimisessä televisio­sarjassa. Hän sai roolistaan neljä Emmyä ja Golden Globen. Lisäksi hän oli kahdesti Oscar-ehdokkaana parhaasta mies­sivu­osasta elo­kuvista *Murder, Inc.* ja *Taskullinen ihmeitä*.

Varhainen elämä
---------------

Peter Falk syntyi Manhattanilla vuonna 1927 seka­tavara­kauppias Michael ja Madeline Falkin (o.s. Hochhauser) perheeseen. Isä oli Puolan juutalainen ja äiti Venäjän juutalainen. Kun Falk oli kolme­vuotias, hänen oikea silmänsä leikattiin kasvaimen takia. Tilalla hänellä oli lasi­silmä. High schoolin jälkeen Falk opiskeli hetken Hamilton Collegessa, mutta liittyi pian kokkina Yhdysvaltain kauppalaivastoon. Palattuaan New Yorkiin Falk suoritti tutkinnon politiikan tutkimuksesta New School for Social Researchista. Tämän jälkeen hän valmistui maisteriksi hallinto­tieteistä Syracusen yliopistosta 1953.

Ura
---

Falk televisio­sarjassa *Decoy* vuonna 1959.
Falk aloitti valmistumisensa jälkeen työt Connecticutin budjetti­virastossa. Connecticutissa hän aloitti näyttelijän­uransa, kun hän liittyi amatööri­teatteriin Hartfordissa. Falk sai lisäksi näyttelijän­koulutusta Eva Le Galliennelta.

### Ammattilaisnäyttelijäksi

Vuonna 1956 Falk erosi työstään ja muutti New Yorkin Greenwich Villageen tavoitteenaan ura näyttelijänä. Hänen ensimmäinen roolinsa oli Off Broadway -tuotannossa Molièren *Don Juanissa*. Falk siirtyi pian Broad­waylle ja vuonna 1958 esiintyi ensimmäisen kerran elo­kuvassa *Suolla tuulee*. Hänellä oli vaikeuksia saada elo­kuva­rooleja lasi­silmänsä takia, ja esimerkiksi Columbia Picturesin Harry Cohn hylkäsi hänet kuultuaan lasi­silmästä.

Falkin uran läpi­murto oli konnan rooli elo­kuvassa *Murder, Inc.*, josta hän sai Oscar-ehdokkuuden. Samana vuonna hän sai Emmy-ehdokkuuden televisio­roolista sarjassa *The Law and Mr. Jones*. Seuraavana vuonna Falkin gangsteri­rooli elo­kuvassa *Taskullinen ihmeitä* toi hänelle toisen Oscar-ehdokkuutensa. Hän voitti ensimmäisen Emmy-palkintonsa *Dick Powell esittää* -antologia­sarjan osasta "The Price of Tomatoes". Hän esiintyi tämän jälkeen useasti rikollisten rooleissa, kuten elo­kuvassa *Chicagon Robin Hood*. Lisäksi hän esiintyi edelleen teatterissa, kuten Josef Stalinina näytelmässä *Passion of Joseph D*.

### Columbo

Falkista tuli Columbo ensimmäisen kerran vuonna 1967, kun hän sai roolin televisio­elo­kuvassa *Columbo: Murha lääkärin määräyksestä* Bing Crosbyn ja Lee J. Cobbin kieltäydyttyä roolista. Falk hylkäsi muodikkaan puvustuksen ja loi hahmosta tunnetun. Hän valitsi Columbolle nuhruisen popliini­takin ja Peugeotin. Kolme vuotta myöhemmin Falk palasi Columbon rooliin televisio­elo­kuvaan *Kuolleen miehen lunnaat*, josta tuli samalla televisio­sarjan pilottijakso. Ensimmäistä Columbo-sarjaa esitettiin lopulta seitsemän vuotta, ja se loppui vuonna 1977. Hän sai tuona aikana kolme Emmy-palkintoa ja kaikkiaan seitsemän ehdokkuutta. Columbon roolissa Falkista tuli aikansa parhaiten palkattu televisio­näyttelijä, hänen saadessa 500 000 dollaria jaksolta.

Columbon aikaan Falk jatkoi kuitenkin myös elo­kuva­uraansa. Hän esiintyi muun muassa John Cassavetesin elo­kuvissa *Aviomiehet* (1970), *Naisen parhaat vuodet* (1974) ja cameoroolissa elo­kuvassa *Ensi-ilta* (1977). Cassavetes esiintyi vasta­vuoroisesti yhdessä Columbo-jaksossa 1972. Vuonna 1971 Falk palasi myös Broadwaylle, kun hän esiintyi Neil Simonin näytelmässä *The Prisoner of Second Avenue*, josta hän voitti Tony-palkinnon.

### Ura Columbon jälkeen

Sen jälkeen kun Columbo lakkautettiin, Falk esiintyi edelleen elo­kuvissa. Hän näytteli komediassa *Älkää ampuko hammaslääkäriä* (1979) ja fantasia­elo­kuvassa *Prinsessan ryöstö* (1987). Columboa alettiin kuvata uudelleen vuonna 1988, ja Falk voitti roolista vielä neljännen Emmynsä ja sai lisäksi kaksi ehdokkuutta.

Wim Wendersin elo­kuvassa Berliinin taivaan alla Falkilla oli Berliinissä elokuvaa tekevän yhdys­valtalais­näyttelijän alter ego -tyyppinen rooli.

Viimeinen televisio­elo­kuva, jossa Falkin rooli­hahmo Columbo esiintyi, oli *Columbo yö­elämässä* vuonna 2003. Tämän jälkeen Falk esiintyi vielä pienissä rooleissa, kuten elo­kuvassa *Next* (2007).

Yksityiselämä
-------------

Peter Falk vuonna 2007
Falk oli kahdesti naimisissa. Vuonna 1960 hän meni naimisiin Alyce Fayon kanssa, ja he saivat kaksi lasta: Catherinen ja Jackien. Peter ja Alyce Falk erosivat 1976, ja seuraavana vuonna Peter Falk meni naimisiin näyttelijä Shera Danesen kanssa. He olivat naimisissa Peter Falkin kuolemaan asti.

Falkilla oli pitkälle edennyt dementia, joka johtui luultavasti Alz­heimerin taudista. Loppu­vuodesta 2007 hän joutui useaan leikkaukseen, joiden seurauksena hänen dementiansa pahentui äkillisesti. Vuonna 2008 hänen tyttärensä Catherine haki isänsä huoltajuutta, mutta myöhemmin perui hakemuksen ja sanoi haluavansa vain tavata isäänsä. Seuraavana vuonna huoltajuus myönnettiin Falkin vaimolle. Falkin tyttärellä on ollut riitaa Falkin ja tämän vaimon kanssa, mutta oikeus myönsi tyttärelle oikeuden tavata isänsä puolen tunnin ajan kahden kuukauden välein. Peter Falk kuoli 83-vuotiaana kesä­kuussa 2011 kotonaan Beverly Hillsissä. Kuolin­syy oli sairaudesta johtunut aivo­rappeutuma.

Teokset
-------

* *Just One More Thing*. elämä­kerta. Carroll & Graf, 2006. ISBN 978-0786717958. (englanniksi)

Lähteet
-------

1. ↑  Columbon näyttelijä Peter Falk kuollut *Yle Uutiset*.  24.6.2011. Yleis­radio Oy. Viitattu 24.6.2011.
2. ↑  Marx, Arthur: Talk with Falk  1.11.1997. Cigar Aficionado. Viitattu 24.6.2011. (englanniksi)
3. 1 2 3 4 5 6 7  Peter Falk Biography *Lalababy*. Viitattu 24.6.2011. (englanniksi)[vanhentunut linkki]
4. ↑  Weber, Bruce: Peter Falk, Rumpled and Crafty Actor on ‘Columbo,’ Dies at 83 (s. 1) *The New York Times*.  24.6.2011. New York:  The New York Times Company. Viitattu 24.6.2011. (englanniksi)
5. 1 2 3  Weber, Bruce: Peter Falk, Rumpled and Crafty Actor on ’Columbo,’ Dies at 83 (s. 2) *The New York Times*.  24.6.2011. Viitattu 24.6.2011. (englanniksi)
6. 1 2 3 4 5  Natale, Richard: ’Columbo’ Star Peter Falk Dies at 83 *Variety*.  24.6.2011. New York. Viitattu 24.6.2011. (englanniksi)
7. ↑  Weber, Bruce: Peter Falk, Rumpled and Crafty Actor on ’Columbo,’ Dies at 83 (s. 3) *The New York Times*.  24.6.2011. Viitattu 24.6.2011. (englanniksi)
8. ↑  Baxter, Brian: Peter Falk Obituary *The Guardian*.  26.6.2011. Lontoo:  Guardian Media Group. Viitattu 1.6.2014. (englanniksi)
9. ↑  McCartney, Anthony: ’Columbo’ Actor Peter Falk Placed in Conservator­ship *The Huffington Post*.  1.6.2009. New York. Viitattu 14.12.2010. (englanniksi)
10. ↑  Peter Falk’s Daughter: My Dad Has Alzheimer’s *TMZ*.  16.12.2008. Los Angeles. Viitattu 14.12.2010. (englanniksi)
11. ↑  Marikar, Sheila: Peter Falk, ’Columbo’ Actor, Dies at 83 *ABC News*.  23.6.2011. Yhdys­vallat:  American Broad­casting Company. Viitattu 23.6.2011. (englanniksi)
12. ↑  Columbo Star Peter Falk Suffering Alz­heimer’s Disease and Dementia *Daily Mail*.  1.11.1997. Lontoo:  DMG Media. Viitattu 25.6.2011. (englanniksi)

Aiheesta muualla
----------------

* Kuvia tai muita tiedostoja aiheesta **Peter Falk** Wikimedia Commonsissa

* Viralliset kotisivut (englanniksi)
* Immonen, Petri: Peter Falk (muisto­kirjoitus) *Helsingin Sanomat*.  Arkistoitu 22.6.2012.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Primetime Emmy parhaasta miespääosasta draamasarjassa |
| --- |
|  |
| 1980–1999 | 
* Ed Asner (1980)
* Daniel J. Travanti (1981)
* Daniel J. Travanti (1982)
* Ed Flanders (1983)
* Tom Selleck (1984)
* William Daniels (1985)
* William Daniels (1986)
* Bruce Willis (1987)
* Richard Kiley (1988)
* Carroll O'Connor (1989)
* Peter Falk (1990)
* James Earl Jones (1991)
* Christopher Lloyd (1992)
* Tom Skerritt (1993)
* Dennis Franz (1994)
* Mandy Patinkin (1995)
* Dennis Franz (1996)
* Dennis Franz (1997)
* Andre Braugher (1998)
* Dennis Franz (1999)

 |
|  |
| 2000– | 
* James Gandolfini (2000)
* James Gandolfini (2001)
* Michael Chiklis (2002)
* James Gandolfini (2003)
* James Spader (2004)
* James Spader (2005)
* Kiefer Sutherland (2006)
* James Spader (2007)
* Bryan Cranston (2008)
* Bryan Cranston (2009)
* Bryan Cranston (2010)
* Kyle Chandler (2011)
* Damian Lewis (2012)
* Jeff Daniels (2013)
* Bryan Cranston (2014)
* Jon Hamm (2015)

 |

 |

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Israel
* Yhdysvallat
* Japani
* Tšekki
* Australia
* Alankomaat
* Puola

 |
|  |
| Taiteenala | 
* Emmy Awards
* MusicBrainz

 |
|  |
| Henkilöt | 
* Deutsche Biographie
* Trove
* Elonet

 |
|  |
| Muut | 
* SNAC
* IdRef

 |

 |